b'\n_START_ARTICLE_\nFennia-ryhm\xc3\xa4\n_START_PARAGRAPH_\nSuomalainen Fennia-konserni, muodostuu vahinkovakuuttamiseen erikoistuneesta Fenniasta, vapaaehtoisia henki-, el\xc3\xa4ke- ja s\xc3\xa4\xc3\xa4st\xc3\xb6vakuutuksia tarjoavasta Henki-Fenniasta, varainhoitopalveluja tarjoavasta Fennia Varainhoito Oy:st\xc3\xa4, palveluyhti\xc3\xb6 Fennia-palvelu Oy:st\xc3\xa4 sek\xc3\xa4 Fennia Kiinteist\xc3\xb6kehitys Oy:st\xc3\xa4._NEWLINE_Fennia-konsernin yhti\xc3\xb6ist\xc3\xa4 Fennia on keskin\xc3\xa4inen vakuutusyhti\xc3\xb6, jonka omistavat sen asiakkaat. Henki-Fennia  ja Fennia Varainhoito Oy ovat kokonaan Fennian omistamia tyt\xc3\xa4ryhti\xc3\xb6it\xc3\xa4. Fennia Kiinteist\xc3\xb6kehitys Oy on osa Fennia-konsernia ja Fennia Varainhoito Oy:n tyt\xc3\xa4ryritys. Fennia Kiinteist\xc3\xb6kehitys Oy:n omistavat Fennia Varainhoito Oy (70%) sek\xc3\xa4 Rakennuttajatoimisto Allianssi Oy (30\xc2\xa0%)._NEWLINE_Fennian juuret ulottuvat vuoteen 1882, jolloin perustettiin Palovakuutusosakeyhti\xc3\xb6 Fennia. Fennia-ryhm\xc3\xa4 syntyi useiden yritysj\xc3\xa4rjestelyjen tuloksena vuonna 1998. Vuonna 2001 silloisen Yritt\xc3\xa4j\xc3\xa4in Fennia -nimi muutettiin Fenniaksi. Aiemmin Fennia-ryhm\xc3\xa4\xc3\xa4n kuuluva ty\xc3\xb6el\xc3\xa4keyhti\xc3\xb6 El\xc3\xa4ke-Fennia fuusioitui L\xc3\xa4hiTapiola El\xc3\xa4keyhti\xc3\xb6n kanssa, ja sulautumisen seurauksena uusi Keskin\xc3\xa4inen Ty\xc3\xb6el\xc3\xa4kevakuutusyhti\xc3\xb6 Elo aloitti toimintansa vuoden 2014 alussa._NEWLINE_Fennia-konsernin t\xc3\xa4rkeimm\xc3\xa4t yhteisty\xc3\xb6kumppanit ovat Danske Bank, Pihlajalinna, Suomen Yritt\xc3\xa4j\xc3\xa4t, Nuori Yritt\xc3\xa4jyys, Perheyritysten liitto ja Keskin\xc3\xa4inen Ty\xc3\xb6el\xc3\xa4kevakuutusyhti\xc3\xb6 Elo sek\xc3\xa4 Veritas El\xc3\xa4kevakuutus. Fennia-konserni on my\xc3\xb6s pitk\xc3\xa4aikainen HelsinkiMission yhteisty\xc3\xb6kumppani.  _NEWLINE_Fennia on j\xc3\xa4rjest\xc3\xa4nyt vuodesta 1990 alkaen yhdess\xc3\xa4 Design Forum Finlandin kanssa yrityksille suunnatun muotoilukilpailun (Fennia Prize),  jonka tavoitteena on tukea korkeatasoisten tuotteiden ja palveluiden tuottamista ja edist\xc3\xa4\xc3\xa4 teollisuuden kilpailukyky\xc3\xa4 ja kansainv\xc3\xa4listymist\xc3\xa4.'